**22. Dani Ramira i Zorana Bujasa**

međunarodni znanstveno-stručni skup

16. – 18. travnja 2015.

 Dani Ramira i Zorana Bujasa održavaju se na dvogodišnjoj razini, od 1970. godine, u organizaciji Odsjeka za psihologiju Filozofskog fakulteta Sveučilišta u Zagrebu i s više od 40 godina predstavljaju najstariji znanstveni skup ovog područja. Program skupa obuhvaća izlaganje empirijskih i teorijskih radova iz svih područja psihologije, a ove godine očekujemo rekordnih 500 sudionika od čega je dio izvan granica Republika Hrvatske - iz Sjedinjenih Američkih Država, Španjolske, Njemačke, Italije, Republike Srbije, Slovenije, Bosne i Hercegovine i Makedonije.

 Ovogodišnji program skupa obuhvaća oko 140 usmenih izlaganja, 7 simpozija s oko 30-ak izlaganja, više od 50 poster izlaganja te 2 okrugla stola – ukupno preko 200 priopćenja. Tijekom tri dana skupa, sudionici će imati prilike čuti najnovije spoznaje iz područja **percepcije i kognitivne psihologije, ličnosti, grupnih i intimnih odnosa, školske, kliničke, zdravstvene i organizacijske psihologije**. Dio programa posvećen je i predstavljanju **validacija novih psiholoških mjernih instrumenata**.

Uz tradicionalni, sedmi po redu, međunarodni simpozij iz **psihometrije**, koji je organiziran u spomen i na čast profesoru Aliji Kulenoviću, bit će održano još pet simpozija koji će se baviti temama **međugrupnog oprosta kao izazova poslijeratnog društvenog oporavka; psihološkim čimbenicima i sportskom izvrsnosti; rizičnim i zaštitnim čimbenicama stresnih iskustava; organizacijskim determinantama radne dobrobiti, te problematizacijom koncepta izvrsnosti u školi i njegovog utjecaja na dobrobit učenika**. Uz to biti će predstavljeni **istraživački projekti financirani od strane Nacionalne zaklade za znanost** *(„Implicitna ličnost i radno ponašanje“; „Profesionalni razvoj u adolescenciji: razvoj modela tranzicije karijere adolescenata“; „Učiteljske emocije i strategije emocionalne regulacije: osobni i kontekstualni antecedenti i efekti na motivaciju, psihološku dobrobit i odnose s učenicima“ i „Metakognicija kod kategorijalnog učenja, mišljenja i razumijevanja“*). Na okruglim stolovima bit će prilike za raspravu o **položaju psihologije u hrvatskim časopisima**, te za raspravu o **važnosti intrinzične motivacije kod vrhunskih sportaša u vrijeme kada je sport postao showbussines.**

 Međunarodni pozvani plenarni predavači će biti **prof. dr. sc. Martin Kleinmann** Sveučilište u Zürichu, Švicarska, jedno je od najznačajnijih imena u području organizacijske psihologije čiji interesi obuhvaćaju teme konstruktne valjanosti instrumenata korištenih u selekciji osoblja, procjenu radnog učinka u različitim kontekstima, samoprezentaciju te upravljanje vremenom i **prof. dr. sc. Valentin Bucik** sa Sveučilišta u Ljubljani, Slovenija, vodeći stručnjak u području istraživanja darovitosti i kreativnosti koji se u svom istraživačkom radu usmjerava na odnos darovitosti i kreativnosti te njihovu ulogu u razvoju, obrazovanju i akademskom uspjehu kod djece i mladih. Domaći plenarni predavač, **prof. dr. sc. Dean Ajduković**, dolazi s Odsjeka za psihologiju, Filozofskog fakulteta Sveučilišta u Zagrebu kao svjetski istaknuto ime u području socijalne psihologije čiji se istraživački fokus proteže od proučavanja međugrupnih odnosa u etnički podijeljenim zajednicama, socijalne rekonstrukcije zajednica sve do prevencije nasilja u adolescentskim vezama, razvoja i evaluacija psihosocijalnih intervencija te psihosocijalnih posljedica nakon proživljenih katastrofa.

Ovaj međunarodni znanstveno-stručni psihologijski skup ima 40-godišnju tradiciju i poznat je po visokoj razini empirijskih i teorijskih radova iz svih područja fundamentalne i primijenjene psihologije. To je tradicionalno mjesto okupljanja psihologa i stručnjaka srodnih struka iz zemlje i inozemstva koji izlažu svoja najnovija istraživanja, razmjenjuju spoznaje, raspravljaju, stvaraju nove i obnavljaju stare kontakte, te dogovaraju suradnju.

Odsjek za psihologjiu Filozofskog fakulteta u Zagrebu, od svog osnutka 1929. godine, promovira visoke kriterije izvrsnosti znanstvenog, nastavnog i stručnog djelovanja te svake generacije formira stotinjak novih stručnjaka iz svih područja psihologije. Odsjek za psihologiju sastavnica je Filozofskog fakulteta Sveučilišta u Zagrebu. Sastoji se od 9 katedri, od kojih šest pokriva tzv. temeljna područja psihologije (Katedre za biološku, eksperimentalnu, opću, razvojnu i socijalnu psihologiju te Katedra za psihometriju); dok tri katedre pokrivaju primijenjena psihologijska područja (Katedre za kliničku psihologiju, za školsku psihologiju te za psihologiju rada). U okviru Odsjeka djeluju i Centar za primjenjenu psihologiju (CPP) te Psihološko savjetovalište za studente.

 Pripremu i održavanje 22. Dana Ramira i Zorana Bujasa omogućili su brojni sponzori i donatori. Svojim donacijama održavanju skupa pridonijeli su Ministarstvo znanosti, obrazovanja i športa; Hrvatska akademija znanosti i umjetnosti, Školska knjiga d. d., Hrvatska psihološka komora, Končar- elektroindustrija d. d., Naklada Slap d. o. o., Aco i prijatelji, Prava formula d. o. o., Jamnica, Nestle, Coca-Cola Beverages Hrvatska d.d., IEP Vern i MATE d.o.o.

službena stranica 22. Dana Ramira i Zorana Bujasa:

<http://psihologija.ffzg.hr/drzb>